CELEX: 
Language: bg
Date: 2019-03-07 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) № 540/2014 на Европейския парламент и на Съвета относно нивото на шума от моторни превозни средства и заменяемите шумозаглушителни уредби

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Хибридните електрически превозни средства и изцяло електрическите превозни средства, наричани също „тихи пътни превозни средства (QRTV)“, излъчват шум със значително по-ниска интензивност в сравнение с превозните средства с двигател с вътрешно горене, което е благоприятно за околната среда. С това намаление се премахва важен източник на звуков сигнал, който предупреждава уязвимите участници в пътното движение, най-често хора с увредено зрение или велосипедисти, за приближаването, наличието или потеглянето на превозното средство.
            
            
               Изискванията за одобряване на типа по отношение на излъчвания шум, приложими към превозните средства от категории M и N, са определени в Регламент (ЕС) № 540/2014
                  1
               . В посочения регламент са определени и минимални изисквания за излъчвания шум по отношение на монтирането на акустична система за сигнализиране за превозно средство (АССПС) на тихите пътни превозни средства, която цели да предупреждава уязвимите участници в пътното движение за наличието на такива превозни средства с цел осигуряване на безопасността им. Тези изисквания вече са описани подробно на същото равнище в Правило № 138 на ИКЕ на ООН за одобряване на тихи пътни превозни средства
                  2
               . 
            
            
               Понастоящем е необходимо да се актуализират изискванията относно АССПС в Регламент (ЕС) № 540/2014, като се вземе предвид изменение 01 на Правило № 138 на ИКЕ на ООН, с цел подобряване на мерките за безопасност на уязвимите участници в пътното движение чрез забрана на функцията за пауза на АССПС. Същевременно Комисията изпълнява предвиденото в Спогодбата на ИКЕ на ООН от 1958 г. законово задължение за прилагане на изискванията относно АССПС, определени в серия 01 от изменения на Правило № 138 на ИКЕ на ООН, към която Съюзът се е присъединил.
            
            
               Настоящият акт има за цел приложение VIII към Регламент (ЕС) № 540/2014 да бъде изменено с въвеждане на технически изисквания по отношение на АССПС, с позоваване на серия 01 от изменения на Правило № 138 на ИКЕ на ООН.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               При подготовката на настоящия акт Комисията проведе съответните консултации на експертно равнище, в които бяха обхванати заинтересовани страни от промишлеността, социални партньори и експерти от държавите членки.
            
            
               Настоящият акт беше предмет на обществена консултация чрез портала „По-добро регулиране“ от 13 декември 2018 г. до 10 януари 2019 г., като бе получен и взет предвид един положителен коментар.
            
            
               Освен това от 13 декември 2018 г. до 11 февруари 2019 г. на уебсайта на СТО бе публикувано уведомление на ЕС относно ТПТ за посочения акт, като не бяха получени коментари.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               а)Правно основание
            
            
               Правното основание на настоящия делегиран акт е член 9 от Регламент (ЕС) № 540/2014 на Европейския парламент и на Съвета от 16 април 2014 г. относно нивото на шума от моторни превозни средства и заменяемите шумозаглушителни уредби, за изменение на Директива 2007/46/ЕО и за отмяна на Директива 70/157/ЕИО.
            
            
               б)Избор на инструменти
            
            
               Подходящият инструмент за изменение на Регламент (ЕС) № 540/2014 е регламент.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 7.3.2019 година
            
            
               за изменение на Регламент (ЕС) № 540/2014 на Европейския парламент и на Съвета относно нивото на шума от моторни превозни средства и заменяемите шумозаглушителни уредби
            
            
               (текст от значение за ЕИП)
            
         
         
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 540/2014 на Европейския парламент и на Съвета от 16 април 2014 г. относно нивото на шума от моторни превозни средства и заменяемите шумозаглушителни уредби, за изменение на Директива 2007/46/ЕО и за отмяна на Директива 70/157/ЕИО
                  3
               , и по-специално член 8, втора алинея и член 9 от него,
            
            
               като има предвид, че:
            
            
               (1)С Регламент (ЕС) № 540/2014 се определят изискванията за ЕС одобряване на типа на всички нови превозни средства от категории M (превозни средства, използвани за превоз на пътници) и N (превозни средства, използвани за превоз на товари), по отношение на тяхното ниво на шума. С посочения регламент също така се определят мерки във връзка с акустичната система за сигнализиране за превозно средство (АССПС) при хибридните електрически превозни средства и изцяло електрическите превозни средства с цел предупреждаване на уязвимите участници в пътното движение.
            
            
               (2)Информационният документ в съответствие с приложение I към Директива 2007/46/ЕО на Европейския парламент и на Съвета
                  4
                във връзка с ЕС одобряването на типа на превозно средство по отношение на допустимото ниво на шума следва да бъде преразгледан, за да се отразят подробните изисквания относно АССПС.
            
            
               (3)След приемането по време на 171-та сесия на Световния форум за хармонизация на регулаторната уредба за превозните средства на Икономическата комисия за Европа на Организацията на обединените нации (ИКЕ на ООН) на серия 01 от изменения на Правило № 138 на ИКЕ на ООН за одобряване на тихи пътни превозни средства, приложение VIII към Регламент (ЕС) № 540/2014 следва да бъде преразгледано, за да се отрази в него забраната на функцията за пауза на АССПС.
            
            
               (4)Поради това Регламент (ЕС) № 540/2014 следва да бъде съответно изменен.
            
            
               (5)Като се има предвид, че с настоящия регламент се извършва адаптиране, за да се отразят изискванията относно функцията за пауза на АССПС, които вече са приложими съгласно Спогодбата на ИКЕ на ООН от 1958 г., и се въвеждат необходимите преходни разпоредби, които ще бъдат прилагани през 2019 г., той следва да влезе в сила по спешност,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Приложения I и VIII към Регламент (ЕС) № 540/2014 се изменят в съответствие с приложението към настоящия регламент.
            
            
               Член 2
            
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 7.3.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) № 540/2014 на Европейския парламент и на Съвета от 16 април 2014 г. относно нивото на шума от моторни превозни средства и заменяемите шумозаглушителни уредби, за изменение на Директива 2007/46/ЕО и за отмяна на Директива 70/157/ЕИО (ОВ L 158, 27.5.2014 г., стр. 131).
               
               
                  
                     (2)
                  
                        Правило № 138 на Икономическата комисия за Европа на ООН (ИКЕ на ООН) — единни разпоредби за одобряване на тихи пътни превозни средства по отношение на тяхната намалена чуваемост [2017/71] (ОВ L 9, 13.1.2017 г., стр. 33).
               
               
                  
                     (3)
                  
                        ОВ L 158, 27.5.2014 г., стр. 131.
               
               
                  
                     (4)
                  
                        Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1). 
               
            
      
    ---documentbreak--- 
      
         
         
            
               ПРИЛОЖЕНИЕ
            
            
            
               Регламент (ЕС) № 540/2014 се изменя, както следва:
            
            
               (1)
                     Допълнение 1 от приложение I се изменя, както следва:
            
            
               а) точка 12.8 се заличава;
            
            
               б)
                     добавя се следната точка 12.9:
            
            
               „12.9. АССПС
            
            
               12.9.1. Номер на одобрението на типа на превозно средство по отношение на излъчвания от него шум в съответствие с Правило № 138 на ИКЕ на ООН (1) 
            
            
               или
            
            
               12.9.2. Пълно позоваване на резултатите от изпитването на нивата на излъчвания шум от АССПС, измерени в съответствие с Регламент (ЕС) № 540/2014(1)“.
            
            
               (2) Приложение VIII се изменя, както следва:
            
            
               а)
                     раздел I се заменя със следното:
            
            
               „Раздел I
            
            
               В настоящото приложение се определят мерки във връзка с АССПС при хибридни електрически и изцяло електрически превозни средства.
            
            
               I.1. Независимо от разпоредбите на точка I.2, букви а) и б) и точка I.3, букви a) и б), разпоредбите на раздел II се прилагат по отношение на АССПС, която е монтирана: 
            
            
               а) на всяко превозно средство, чийто тип е одобрен преди 1 юли 2019 г.;
            
            
               б) на всяко ново превозно средство, базиращо се на типа, посочен в буква а), регистрирано преди 1 юли 2021 г.
            
            
               I.2. Независимо от разпоредбите на точка I.3, букви а) и б), разпоредбите на раздел III се прилагат по отношение на АССПС, която е монтирана: 
            
            
               а) на всяко превозно средство, чийто тип е одобрен преди 1 юли 2019 г., ако производителят избере тази възможност; 
            
         
         
            
               б) на всяко ново превозно средство, базиращо се на типа, посочен в буква а); 
            
            
               в) на всяко превозно средство, чийто тип е одобрен в периода от 1 юли 2019 г. и преди 1 септември 2021 г.; 
            
            
               г) на всяко ново превозно средство, базиращо се на типа, посочен в буква в), регистрирано преди 1 септември 2023 г.
            
            
               I.3. Разпоредбите на раздел IV се прилагат по отношение на АССПС, която е монтирана:
            
            
               а) на всяко превозно средство, чийто тип е одобрен преди 1 септември 2021 г., ако производителят избере тази възможност;
            
            
               б) на всяко ново превозно средство, базиращо се на типа, посочен в буква а);
            
            
               в) на всяко превозно средство, чийто тип е одобрен на 1 септември 2021 г. или след тази дата; 
            
            
               г) на всяко ново превозно средство, базиращо се на типа, посочен в буква в); 
            
            
               д) на всички нови превозни средства, регистрирани на 1 септември 2023 г. или след тази дата.“;
            
            
               б)
                     добавя се следният раздел VI:
            
            
               „Раздел IV
            
            
               Прилагат се разпоредбите на раздел III, с изключение на точка III.2, буква б). Освен това се прилага следното:
            
            
               Превключвател
            
            
               Всеки механизъм, даващ възможност на водача да преустанови действието на АССПС („функция за пауза“), трябва да отговаря на изискванията на точка 6.2.6 от Правило № 138 на ИКЕ на ООН, притурка 1 към първоначалната версия на правилото, серия 01 от изменения (ОВ L 204, 5.8.2017 г., стр. 112).“.